Source: http://legislatie.just.ro/Public/DetaliiDocumentAfis/173764
Timestamp: 2020-01-18 21:54:41+00:00
Document Index: 22624504

Matched Legal Cases: ['HOTĂRÂRE nr. 106', 'articolul 14', 'articolul 60', 'Articolul 101', 'Articolul 101', 'articolul 118', 'Articolul 118', 'Articolul 126', 'Articolul 126', 'Articolul 137', 'Articolul 137', 'articolul 143', 'Articolul 143', 'articolul 143', 'Articolul 240', 'Articolul 240']

HOTĂRÂRE 106 09/12/2015 - Portal Legislativ
privind modificarea Regulamentului Camerei Deputaților
HOTĂRÂRE nr. 106 din 9 decembrie 2015privind modificarea Regulamentului Camerei Deputaților
Publicat în MONITORUL OFICIAL nr. 915 din 10 decembrie 2015
Camera Deputaților adoptă prezenta hotărâre. + Articolul IRegulamentul Camerei Deputaților, aprobat prin Hotărârea Camerei Deputaților nr. 8/1994, republicat în Monitorul Oficial al României, Partea I, nr. 437 din 18 iunie 2015, se modifică după cum urmează:1. La articolul 14 alineatul (1), litera a) va avea următorul cuprins: ... "a) să intervină la dezbaterile generale, respectiv la dezbaterea moțiunilor, printr-o singură intervenție realizată de un reprezentant comun;".2. La articolul 60, punctul 17 va avea următorul cuprins:17. Comisia pentru regulament– elaborarea rapoartelor privind proiectele de hotărâri pentru modificarea și completarea Regulamentului Camerei Deputaților; interpretarea regulamentului; analiza intervențiilor referitoare la procedura legislativă formulate în plenul Camerei Deputaților și elaborarea propunerilor de amendare a regulamentului, când este cazul; analizarea sesizărilor trimise de Cameră, de Biroul permanent sau de președintele Camerei, cu privire la procedurile și prevederile regulamentului și prezentarea punctului de vedere solicitat; avizarea regulamentelor comisiilor parlamentare; studierea procedurilor parlamentare din alte state europene și informarea Camerei cu privire la acestea, la solicitarea Biroului permanent; ... ... ... 3. Articolul 101 va avea următorul cuprins: + Articolul 101Pentru dezbaterea generală a proiectului sau a propunerii legislative, fiecare grup parlamentar poate să desemneze 2 reprezentanți. Președintele Camerei Deputaților dă cuvântul reprezentanților grupurilor parlamentare în ordinea înscrierii și unui singur reprezentant al deputaților neafiliați; timpul alocat fiecărei intervenții este de 3 minute. ... 4. La articolul 118, alineatul (1) va avea următorul cuprins: + Articolul 118(1) În faza dezbaterii generale, fiecare grup parlamentar poate interveni o singură dată, iar durata luării de cuvânt a reprezentantului nu poate depăși 5 minute. Durata luării de cuvânt a reprezentantului deputaților neafiliați este de un minut. ... 5. Articolul 126 va avea următorul cuprins: + Articolul 126Votul prin bile se desfășoară astfel: în sala de ședință se așază două urne, una albă și una neagră. Înainte de a începe votarea, președintele Camerei Deputaților explică procedura și semnificația votului. După citirea numelui de către un secretar al Camerei Deputaților, fiecare deputat primește de la chestori două bile, una albă și una neagră, pe care le introduce în cele două urne. Bila albă introdusă în urna albă și bila neagră introdusă în urna neagră înseamnă vot «pentru», iar bila albă introdusă în urna neagră și bila neagră introdusă în urna albă înseamnă vot «contra». Ambele bile introduse în urna neagră înseamnă «abținere». Biroul permanent hotărăște asupra mijloacelor prin care se asigură caracterul secret al votului, precum și procedura de numărare și modelul procesului-verbal care consemnează rezultatul votului. ... 6. Articolul 137 va avea următorul cuprins: + Articolul 137(1) Reexaminarea legii de către Camera Deputaților, în urma cererii făcute de Președintele României în temeiul art. 77 alin. (2) din Constituția României, republicată, va avea loc în termenul prevăzut de Biroul permanent, care nu poate fi mai mare de 30 de zile de la primirea cererii. Reexaminarea legii se efectuează mai întâi de Camera Deputaților dacă aceasta a fost prima Cameră sesizată.(2) Cererea Președintelui României privind reexaminarea unei legi este de competența comisiei permanente care a fost sesizată în fond cu proiectul de lege sau cu propunerea legislativă respectivă; deputații pot depune propuneri de texte care au legătură cu problemele sesizate de Președintele României în cererea de reexaminare, în termenul prevăzut de Biroul permanent pentru depunerea amendamentelor.(3) Raportul comisiei se supune dezbaterii plenului Camerei Deputaților, după regulile procedurii legislative, și:a) în cazul în care textele care au legătură cu cererea de reexaminare au fost modificate în totalitate sau parțial, legea, cuprinzând aceste texte reexaminate, se trimite Senatului; ... b) în cazul în care textele reexaminate nu au fost adoptate, legea se trimite Senatului în forma adoptată inițial de către Parlament. ... (4) În situația în care Camera Deputaților este Cameră decizională, comisia permanentă care a fost inițial sesizată în fond cu proiectul de lege sau cu propunerea legislativă respectivă va întocmi raportul asupra cererii de reexaminare, în conformitate cu alin. (2) și (3), având în vedere și varianta legii adoptată de Senat.(5) În cazul în care textele care au legătură cu cererea de reexaminare au fost modificate în totalitate sau parțial, legea adoptată, cuprinzând aceste texte reexaminate, se trimite Președintelui, în vederea promulgării. Dacă textele reexaminate nu au fost adoptate, legea se trimite Președintelui în forma adoptată inițial de către Parlament. ... 7. La articolul 143, alineatul (1) va avea următorul cuprins: + Articolul 143(1) Deputații sunt obligați să fie prezenți la lucrările Camerei și să se înscrie pe lista de prezență. ... 8. La articolul 143, alineatul (3) se abrogă. ... 9. Articolul 240 va avea următorul cuprins: + Articolul 240Reținerile din indemnizația lunară a deputatului, în temeiul art. 52, art. 241 alin. (8) și art. 248 alin. (2), se aprobă de Biroul permanent pe baza examinării lunare a situației prezenței deputaților la lucrările Camerei. ... + Articolul IIRegulamentul Camerei Deputaților, aprobat prin Hotărârea Camerei Deputaților nr. 8/1994, republicat în Monitorul Oficial al României, Partea I, nr. 437 din 18 iunie 2015, cu modificările aduse prin prezenta hotărâre, se va republica în Monitorul Oficial al României, Partea I, dându-se textelor o nouă numerotare.Această hotărâre a fost adoptată în ședința Camerei Deputaților din data de 9 decembrie 2015, cu respectarea prevederilor art. 76 alin. (1) din Constituția României, republicată.
VALERIU-ȘTEFAN ZGONEABucurești, 9 decembrie 2015.Nr. 106.-----